《宝应湖风涛之险赠同舟三君子》
明代·孙承恩

解缆风威盛，扬帆暝色生。湖波昏浩渺，星月惨光精。

荡漾中流险，喧呼半夜惊。入船跳急雨，跋浪偃长鲸。

惶惑同舟侣，艰难共此情。病夫兴盥栉，舟子乞神明。

河渚依微见，蒲丛渐次横。未须论近远，暂得免烦萦。

慎重应无悔，濡袽合用铭。朝来同慰喜，相与记兹行。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。